የባሕል ማዕከሉ ግንባታ ተጀመረ።
በ193 ሚሊዮን ብር የሚገነባው የደብረ ታቦር የባሕል ማዕከል ወደ ግንባታ ለመግባት ከታቀደለት ከ282 ቀናት መዘግዬት በኋላ ተጀምራል። ግንባታውን በሦስት ዓመታት ውስጥ አጠናቅቆ ወደ ሥራ ለማስገባት ቢታሰብም በተለያዩ ምክንያቶች በተቀመጠለት ጊዜ ወደ ግንባታ ሳይገባ መቆየቱን የደብረ ታቦር ከተማ አስተዳድር ባሕል፣ ቱሪዝም ስፖርት ጽሕፈት ቤት አስታውቋል።ደብረ ታቦር እና አካባቢው ለረጅም ጊዜ ፖለቲካዊ መስተጋብሮች ተከውነውበታል። አካባቢው የበርካታ ባሕላዊ እሴቶች ባለቤት እንደሆነ የደብረ ታቦር ከተማ አስተዳድር የባሕል፣ ቱሪዝም እና ስፖርት ጽሕፈት ቤት የባሕል እሴቶች ልማት ባለሙያ አቶ በላይ ኃይለማሪያም ተናግረዋል። ቡሄ፣ አሸንድዬ፣ የሆሳዕና መንፈሳዊ እና ባሕላዊ በዓል፣ በየዓመቱ ጥር 25 የሚከበረው የፈረስ ጉግስ፣ የገና ጨዋታ፣ ትግል፣ ገበጣ እና ሌሎች ባሕላዊ ጨዋታዎች በዞኑ የሚታወቁ ባሕላዊ እሴቶች መሆናቸውን አብራርተዋል፡፡ዓፄ ቴዎድሮስ ያሠሩት ሴቫስቶፖል መድፍ፣ የተለያዩ ነገሥታት አልባሳት፣ የአካባቢው ማኅበረሰብ አለባበስ፣ የዓፄ ዮሐንስ 4ኛ ቤተ መንግሥት፣ የበርካታ ጥንታዊ ገዳማት እና የባሕላዊ እሴቶች ባለቤት ቢሆንም ትኩረት ባለመሰጠቱ አካባቢው ተጠቃሚ አለመሆኑን ነው ባለሙያው የገለጹት።